b'\n_START_ARTICLE_\nPeder Br\xc3\xb8nnum Scavenius\n_START_PARAGRAPH_\nPeder Br\xc3\xb8nnum Scavenius (6. januar 1795 i K\xc3\xb8benhavn \xe2\x80\x93 4. december 1868 p\xc3\xa5 Gjorslev) var en dansk politiker og godsejer._NEWLINE_Han blev f\xc3\xb8dt i K\xc3\xb8benhavn som \xc3\xa6ldste s\xc3\xb8n af Jacob Br\xc3\xb8nnum Scavenius og hustru Karine Lucie f\xc3\xb8dt Debes._NEWLINE_Han blev privat student i 1812, cand.jur. i 1816, kammerjunker i 1818 og ansat i Rentekammeret indtil 1834. Samtidig drev han godserne Gjorslev p\xc3\xa5 Stevns og Klintholm p\xc3\xa5 M\xc3\xb8n._NEWLINE_I 1834-48 var han indvalgt i Roskilde St\xc3\xa6nderforsamling, derefter som kongevalgt medlem af Den Grundlovgivende Rigsforsamling til 1849, hvor han k\xc3\xa6mpede imod Grundlovens vedtagelse. Senere h\xc3\xb8rte han til det konservative helstatsparti._NEWLINE_Han forsvarede energisk godsejernes interesser, og erkl\xc3\xa6rede sig som tilh\xc3\xa6nger af deres ret til hustugt over for voksne gifte arbejdere. Peder Scavenius blev kammerherre i 1840, og i 1843 blev han adlet._NEWLINE_Han var i 1857 medstifter af Privatbanken og medlem af dens bankr\xc3\xa5d (bestyrelse) indtil sin d\xc3\xb8d. I 1864 k\xc3\xb8bte han Petersgaard mellem Kalvehave og Vordingborg._NEWLINE_I 1837 blev han gift med Charlotte Sophie Meincke, datter af by- og herredsfoged i Stege, etatsr\xc3\xa5d Carl Henrik Meincke. De fik 3 s\xc3\xb8nner og 2 d\xc3\xb8tre. De 2 \xc3\xa6ldste var Jacob Frederik (1838-1915) og Carl Sophus (1839-1901). Ved faderens d\xc3\xb8d i 1868 arvede Jacob Gjorslev og Carl Klintholm.'